—‘‘তালিকায় আমার নাম নেই কেন?’’
— “অনেকেরই তো নাম নেই। তাতে কী হয়েছে। আপনি নীচে গিয়ে বসুন।”

দুর্গাপুরে বিজেপির মঞ্চ সাক্ষী রইল এই কথোপকথনের। বিজেপি-র কেন্দ্রীয় সম্পাদক রাহুল সিংহ-র কাছ থেকে এই ভর্ৎসনা পেয়ে ততক্ষণাৎ মঞ্চ ছাড়লেন বিজেপির মহিলা মোর্চার সভানেত্রী লকেট চট্টোপাধ্যায়। শুধু মঞ্চ ছাড়াই নয়, সোজা কলকাতা রওনা দিলেন লকেট।
প্রসঙ্গত, এ দিন নরেন্দ্র মোদীর সভা উপলক্ষে দুর্গাপরে জমায়েত হয়েছিলেন বাংলার বিজেপির নেতামন্ত্রীরা। সেখানে সব হেভিওয়েটদের জায়গা হলেও লকেটের জায়গা হলো না কেন?
সূত্রের খবর, প্রধানমন্ত্রীর সভা যেখানে হয়, সেই স্থানের নিরাপত্তার তাগিদে অনেক আগেই প্রধানমন্ত্রীর অফিসে তালিকা পাঠিয়ে জানাতে হয় কারা মঞ্চে থাকবেন। রাজ্য বিজেপি সেই তালিকায় লকেটের নাম রাখেনি।
এই ঘটনায় বিজেপির অন্তর্দ্বন্দ্ব প্রকাশ্যে চলে এল। তৃণমূল এ বিষয়ে ফায়দা নেবে, এ বিষয়ে সন্দেহ নেই।
অভিমানী লকেট অবশ্য দলের ড্যামেজ কন্ট্রোল করতে চাইছেন। বলছেন, ‘‘আমার একটা জরুরি কাজ পড়ে গিয়েছে। তাই ফিরে যাচ্ছি। আর এখানে তো অনেক নেতাই আছেন। বিশেষ অসুবিধে হবে না।”